
A VDSzSz Szolidaritás VIII. Küldöttgyűlésének ügyrendje

1.
A VDSzSz Szolidaritás Alapszabálya értelmében a döntések érvényességéhez a szavazásban résztvevő küldöttek több mint felének egyetértése szükséges.

2.
A nyílt szavazás és a titkos szavazáshoz a szavazólap felvétele a küldöttigazolvány felmutatásával történik. A küldöttgyűlés munkájából kiváló küldött küldöttigazolványát a Mandátumvizsgáló és Szavazatszámláló Bizottságnak visszaadja, a szavazólap át nem ruházható.

3.
A Küldöttgyűlésen hozzászólási lehetőséget a delegált küldöttek, a Küldöttgyűlés által választott tisztségviselők, az elnökség tagjai, a Küldöttgyűlés által választott munkabizottságok tagjai, illetve a tisztségviselő választás napirendnél a tisztségre jelöltek kapnak. A levezető elnök a vita során az egyes napirendi pontokra megszabott időtartam túllépése esetén a hozzászólások idejét kettő percben korlátozhatja, elrendelheti, hogy az alternatív javaslatokhoz egy támogató és egy ellenző érvelést lehessen tenni.

4.
Ügyrendi kérdésben – hozzászólás és vita nélkül – a levezető elnök szavazást rendel el.

5.
Nyílt szavazás esetén „látható többségnél” a levezető elnök eltekinthet a szavazatok megszámlálásától.

· Ha a megállapított „látható többség” bármely küldött számára kétséges, kérheti a szavazatok megszámlálását, melyet a levezető elnök köteles elrendelni.

6.
A végszavazásnál a levezető elnök köteles a szavazatokat megszámláltatni.

7.
A döntések során a levezető elnök először a bizottságok által támogatott javaslatokat teszi föl szavazásra. Bármely alternatív javaslat elfogadása esetén az azt követő javaslatokat nem kell megszavaztatni.

8.
A Küldöttgyűlésről hangfelvétel készül, melyek a jegyzőkönyv elkészítésének alapjául szolgálnak, a jegyzőkönyv hitelesítését a levezető elnökök végzik el.

Budapest, 2011. május 13.







